Zagreb, 10. svibnja 2019.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu dužnosnika Gorana Buića, općinskog načelnika Općine Medulin,** pokrenutom Odlukom Povjerenstva broj: 711-I-104-P-93-17/19-18-11 od 9. studenog 2018g., na 49. sjednici, održanoj dana 10. svibnja 2019.g. donosi sljedeću:

**ODLUKU**

**Dužnosnik Goran Buić, općinski načelnik Općine Medulin, povrijedio je načelo očuvanja vlastite vjerodostojnost i povjerenje građana u tijela javne vlasti iz članka 5. stavka 1. ZSSI-a, jer je u svojstvu člana Skupštine trgovačkih društava MED EKO SERVIS d.o.o. i ALBANEŽ d.o.o., koji su u 100% vlasništvu Općine Medulin, donio Odluke da se za revizora navedenih društava za 2014.g., 2015.g. i 2016.g. izabere trgovačko društvo Consultum Komparić d.o.o., u kojem je zaposlena njegova sestra.**

Obrazloženje

Povjerenstvo je na 27. sjednici, održanoj 9. studenog 2018.g. pokrenulo postupak za odlučivanje o sukobu interesa protiv dužnosnika Gorana Buića, općinskog načelnika Općine Medulin, zbog moguće povrede članka 5. stavka 1. ZSSI-a, koja proizlazi iz okolnosti da je, u svojstvu člana Skupštine trgovačkih društava MED EKO SERVIS d.o.o. i ALBANEŽ d.o.o., koji su u vlasništvu Općine Medulin, donio Odluke da se za revizora navedenih društava za 2014.g., 2015.g. i 2016.g. izabere trgovačko društvo Consultum Komparić d.o.o., u kojem je zaposlena njegova sestra, čime bi doveo u pitanje vlastitu vjerodostojnost i povjerenje građana u nepristranost u obnašanju njegove dužnosti.

Dužnosnik je zaprimio Odluku o pokretanju predmetnog postupka te je Povjerenstvu dostavio očitovanje, koje je u ulaznoj pošti Povjerenstva zaprimljeno pod brojem: 711-U-1722-P-93-17/19-19-2. Dužnosnik u očitovanju u bitnome navodi kako je nesporno da dužnosnik čini Skupštine trgovačkih društava Med eko servis d.o.o. i Albanež d.o.o., kojih je osnivač Općina Medulin. Također je nesporno je da je Consultum Komparić d.o.o. obavljao reviziju poslovanja trgovačkih društava Med eko servis d.o.o. i Albanež d.o.o. za 2014.g., 2015.g. i 2016.g., kao i da je osoba navedena u prijavi dužnosnikova sestra.

Međutim ostale navode iz Odluke o pokretanju postupka dužnosnik osporava. Dužnosnik tako navodi kako je trgovačko društvo Consultum Komparić d.o.o. obavljalo reviziju poslovanja društva Albanež d.o.o. i ranije, dok dužnosnik još nije obnašao dužnost općinskog načelnika te je to društvo obavljalo poslove revizije tvrtki u vlasništvu Općine Medulin i prije nego što je dužnosnikova sestra bila zaposlena kod njih. Nakon osnivanja novog društva, Med eko servis d.o.o., Consultum Komparić d.o.o. je nastavilo s obavljanjem revizije poslovanja i u toj novoosnovanoj tvrtki.

Dužnosnik dalje navodi kako odabir revizora poslovanja Skupštini društva predlaže Uprava društva i Nadzorni odbor društva, te Skupština zapravo samo formalno donosi predmetnu odluku, ali zapravo nema nikakav utjecaj na odabir tvrtke koja obavlja reviziju poslovanja trgovačkih društava te dodaje kako njegova je njegova sestra samo zaposlenik društva Consultum Comparić d.o.o., a nije član Uprave društva, niti utječe na poslovanje istog te na odabir klijenata. Dužnosnik zaključuje kako dužnosnikova sestra ne obavlja poslove revizije poslovanja u trgovačkim društvima čiji je osnivač Općina Medulin, već u Consultum Komparić d.o.o. obavlja druge poslove.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da je Goran Buić obnašao dužnost općinskog načelnika Općine Medulin u mandatu 2013. – 2017. te da istu dužnost obnaša i u aktualnom mandatu od 29. svibnja 2017.g. Stoga je Goran Buić povodom obnašanja navedene dužnosti obvezan postupati sukladno odredbama ZSSI-a.

Uvidom u podatke sudskog registra Trgovačkog suda u Pazinu utvrđeno je kako je pod MBS: 040095616 upisano trgovačko društvo ALBANEŽ d.o.o., OIB: 18426902929, u 100% vlasništvu Općine Medulin. Kao osoba ovlaštena za zastupanje upisan je Edo Krajcar, direktor, zastupa samostalno i pojedinačno. Pod MBS: 040304304 upisano je društvo MED EKO SERVIS d.o.o., OIB: 68103986020, također u vlasništvu Općine Medulin. Kao osobe ovlaštene za zastupanje upisni su Edo Krajcar, predsjednik uprave - zastupa društvo zajedno s još jednim članom uprave, i Enco Crnobori, član uprave - zastupa društvo zajedno sa predsjednikom uprave.

U Registru Trgovačkog suda pod MBS: 040206911 upisano je društvo CONSULTUM KOMPARIĆ d. o. o. Kao osnivači društva i kao osobe ovlaštene za zastupanje društva upisani su Ernest Komparić i Rita Komparić.

Povjerenstvo je od trgovačkih društava MED EKO SERVIS d.o.o. i ALBANEŽ d.o.o. zatražilo očitovanje jesu li stupali u poslovni odnos s trgovačkim društvom CONSULTUM KOMPARIĆ d.o.o.

Trgovačko društvo MED EKO SERVIS d.o.o. je dana 30. ožujka 2017.g. dostavilo očitovanje u kojem se navodi kako društvo CONSULTUM KOMPARIĆ d.o.o. za MED EKO SERVIS d.o.o. obavlja reviziju, na temelju Ugovora o reviziji financijskih izvještaja za 2016. godinu. Osim navedenog Ugovora, nemaju drugih poslovnih odnosa. U očitovanju se dalje navodi kako je Nadzorni odbor društva na 15. sjednici održanoj 25. svibnja 2016.g. usvojio odluku kojom se predlaže da reviziju društva za 2016.g. obavlja CONSULTUM KOMPARIĆ d.o.o. Temeljem prijedloga Nadzornog odbora Skupština društva je na sjednici 23. lipnja 2016.g. donijela odluku o izboru predloženog društva za revizora za 2016.g. u prilogu očitovanja dostavljena je relevantna dokumentacija.

Uvidom u Skraćeni Zapisnik sa 15. sjednice Nadzornog odbora MED EKO SERVIS d.o.o. održane 25. svibnja 2016.g. utvrđeno je da je pod točkom 9. Dnevnog reda Nadzorni odbor jednoglasno donio odluku da će se Skupštini društva predložiti da reviziju društva za 2016.g. obavi tvrtka CONSULTUM KOMPARIĆ d.o.o. Uvidom u Odluku Skupštine društva MED EKO SERVIS d.o.o., Broj: 8/16 od 23. lipnja 2016.g., utvrđeno je da Skupština istom odlučila da se za revizora društva u 2016.g. izabire CONSULTUM KOMPARIĆ d.o.o. Odluku je potpisao Goran Buić, kao predsjednik Skupštine. Uz očitovanje je priložen i Ugovor o reviziji financijskih izvještaja za 2016.g. sklopljen 27. rujna 2016.g. između društava MED EKO SERVIS d.o.o. i CONSULTUM KOMPARIĆ d.o.o., kojeg su u ime društva MED EKO SERVIS d.o.o. potpisali Edo Krajcar, predsjednik Uprave, i Ernest Komparić, član Uprave.

Na dodatno traženje Povjerenstva, trgovačko društvo MED EKO SERVIS d.o.o. je 31. listopada 2018.g. dostavilo očitovanje u kojem se navodi kako je društvo osnovano 2013.g. (upisano kod Trgovačkog suda u Rijeci dana 14. svibnja 2013.g.) s osnovnom svrhom preuzimanja svih djelatnosti od društva ALBANEŽ d.o.o., izuzev djelatnosti javne odvodnje. Dana 15. studenog 2013.g. uprave društva MED EKO SERVIS d.o.o. i ALBANEŽ d.o.o. zaključile su Ugovor o podjeli (odvajanje s preuzimanjem) te je na dan 31. prosinca 2013.g. sastavljena diobena bilanca. Imajući u vidu da je tvrtka CONSULTUM KOMPARIĆ d.o.o. bila revizor pri sastavljanju diobene bilance te poznavala poslovanje društva ALBANEŽ d.o.o. kojeg je dio poslovanja preuzeo MED EKO SERVIS d.o.o. te da je proces preuzimanja i podjele proveden kvalitetno i ažurno, kao i druge reference, bilo je logično da navedeno društvo i dalje obavlja poslove revizije za MED EKO SERVIS d.o.o. U očitovanju se navodi kako CONSULTUM KOMPARIĆ d.o.o. obavlja reviziju za MED EKO SERVIS d.o.o. od 2014.g. Sve navedeno bilo je razlog da Nadzorni odbor i na 15 sjednici 25. svibnja 2016.g. donese odluku kojom je predložio Skupštini društva imenovanje CONSULTUM KOMPARIĆ d.o.o. za revizora za 2016.g.

U prilogu očitovanja dostavljeni su: Ugovor o reviziji financijskih izvještaja za 2014.g. sklopljen 30. rujna 2014.g. između MED EKO SERVIS i CONSULTUM KOMPARIĆ d.o.o., Zapisnik sa Skupštine društva MED EKO SERVIS d.o.o. od 19. lipnja 2015.g. iz kojeg je razvidno da je pod točkom 11., na prijedlog Nadzornog odbora, jedini član društva Općina Medulin - zastupana po općinskom načelniku Goranu Buiću donijela odluku da se za revizora društva u 2015.g. izabire revizorska tvrtka CONSULTUM KOMPARIĆ d.o.o. d.o.o., Odluka MED EKO SERVIS d.o.o. o izboru revizora u 2015.g. od 19. lipnja 2015.g. – potpisana po predsjedniku Skupštine Goranu Buiću, Ugovor o reviziji financijskih izvještaja za 2015.g. sklopljen 25. rujna 2014.g. između MED EKO SERVIS i CONSULTUM KOMPARIĆ d.o.o., Zapisnik sa Skupštine društva MED EKO SERVIS d.o.o. od 23. lipnja 2016.g. iz kojeg je razvidno da je pod točkom 9., na prijedlog Nadzornog odbora, jedini član društva Općina Medulin - zastupana po općinskom načelniku Goranu Buiću donijela odluku da se za revizora društva u 2016.g. izabire revizorska tvrtka CONSULTUM KOMPARIĆ d.o.o., Odluka MED EKO SERVIS d.o.o. o izboru revizora u 2016.g. od 23. lipnja 2016.g. – potpisana po predsjedniku Skupštine Goranu Buiću, Ugovor o reviziji financijskih izvještaja za 2016.g. sklopljen 27. rujna 2016.g. između MED EKO SERVIS i CONSULTUM KOMPARIĆ d.o.o.,

Trgovačko društvo ALBANEŽ d.o.o. je dana 30. ožujka 2017.g. dostavilo očitovanje u kojem se navodi kako društvo CONSULTUM KOMPARIĆ d.o.o. za ALBANEŽ d.o.o. obavlja reviziju, na temelju Zakona o vodama i Ugovora o reviziji financijskih izvještaja za 2016. godinu. Osim navedenog Ugovora, nemaju drugih poslovnih odnosa. U očitovanju se dalje navodi kako je Nadzorni odbor društva na 35. sjednici održanoj 25. svibnja 2016.g. usvojio odluku kojom se predlaže da reviziju društva za 2016.g. obavlja CONSULTUM KOMPARIĆ d.o.o. Temeljem prijedloga Nadzornog odbora Skupština društva je na sjednici 23. lipnja 2016.g. donijela odluku o izboru predloženog društva za revizora za 2016.g. u prilogu očitovanja dostavljena je relevantna dokumentacija.

Na dodatno traženje Povjerenstva, trgovačko društvo ALBANEŽ d.o.o. je 31. listopada 2018.g. dostavilo očitovanje u kojem se navodi kako je kontinuirana poslovna suradnja navedenog društva i društva CONSULTUM KOMPARIĆ d.o.o. započela 2010.g. U prilogu očitovanja dostavljeni su, između ostalog: Ugovor o reviziji podjele društva ALBANEŽ d.o.o. sklopljen 10. studenog 2013.g. između ALBANEŽ d.o.o. i CONSULTUM KOMPARIĆ d.o.o., Ugovor o reviziji financijskih izvještaja za 2005.g. sklopljen 21. ožujka 2006.g. između ALBANEŽ d.o.o. i CONSULTUM KOMPARIĆ d.o.o., Ugovor o reviziji financijskih izvještaja za 2010.g. sklopljen 2. rujna 2010.g. između ALBANEŽ d.o.o. i CONSULTUM KOMPARIĆ d.o.o., Ugovor o reviziji financijskih izvještaja za 2011.g. sklopljen 25. listopada 2011.g. između ALBANEŽ d.o.o. i CONSULTUM KOMPARIĆ d.o.o., Ugovor o reviziji financijskih izvještaja za 2012.g. sklopljen 3. rujna 2012.g. između ALBANEŽ d.o.o. i CONSULTUM KOMPARIĆ d.o.o., Odluka ALBANEŽ d.o.o. o izboru revizora u 2013.g. od 27. lipnja 2013.g. – potpisana po Zakonskom zastupniku osnivača Goranu Buiću, Ugovor o reviziji financijskih izvještaja za 2013.g. sklopljen 25. rujna 2013.g. između ALBANEŽ d.o.o. i CONSULTUM KOMPARIĆ d.o.o., Zapisnik sa Skupštine društva ALBANEŽ d.o.o. od 6. lipnja 2014.g. iz kojeg je razvidno da je pod točkom 9., na prijedlog Nadzornog odbora, jedini član društva Općina Medulin - zastupana po općinskom načelniku Goranu Buiću donijela odluku da se za revizora društva u 2014.g. izabire revizorska tvrtka CONSULTUM KOMPARIĆ d.o.o., Ugovor o reviziji financijskih izvještaja za 2014.g. sklopljen 25. rujna 2014.g. između ALBANEŽ d.o.o. i CONSULTUM KOMPARIĆ d.o.o., Zapisnik sa Skupštine društva ALBANEŽ d.o.o. od 19. lipnja 2015.g. iz kojeg je razvidno da je pod točkom 10., na prijedlog Nadzornog odbora, jedini član društva Općina Medulin - zastupana po općinskom načelniku Goranu Buiću donijela odluku da se za revizora društva u 2015.g. izabire revizorska tvrtka CONSULTUM KOMPARIĆ d.o.o., Ugovor o reviziji financijskih izvještaja za 2015.g. sklopljen 25. rujna 2015.g. između ALBANEŽ d.o.o. i CONSULTUM KOMPARIĆ d.o.o., Zapisnik sa Skupštine društva ALBANEŽ d.o.o. od 23. lipnja 2016.g. iz kojeg je razvidno da je pod točkom 9., na prijedlog Nadzornog odbora, jedini član društva Općina Medulin - zastupana po općinskom načelniku Goranu Buiću donijela odluku da se za revizora društva u 2016.g. izabire revizorska tvrtka CONSULTUM KOMPARIĆ d.o.o. i Ugovor o reviziji financijskih izvještaja za 2016.g.

Povjerenstvo je potom zatražilo relevantne podatke i dokumentaciju od nadležnog Matičnog ureda, kao i očitovanje društva CONSULTUM KOMPARIĆ d.o.o. Iz očitovanja dostavljenog 15. lipnja 2017.g. utvrđeno je kako je osoba za koju je iz dokumentacije Matičnog ureda utvrđeno da je sestra dužnosnika Gorana Buića zaposlena u navedenom Društvu na radnom mjestu revizor od 1. prosinca 2013.g. U očitovanju se dalje navodi kako navedena osoba ne posjeduje poslovne udjele u društvu niti obavlja upravljačke funkcije te nema pravo donošenja poslovnih odluka glede revizorskog društva. Također ista nije obavljala nikakve poslove revizije u društvima koja su politički izložena do 31. prosinca 2016.g.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 5. stavkom 2. ZSSI-a propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 4. ZSSI-a je propisano da su povezane osobe u smislu ZSSI-a bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Stoga se sestra dužnosnika smatra s dužnosnikom povezana osoba.

Slijedom navedenog, u predmetnom postupku je utvrđeno kako je dužnosnik Goran Buić tijekom više godina, kao predstavnik Općine Medulin, u Skupštinama trgovačkih društava MED EKO SERVIS d.o.o. i ALBANEŽ d.o.o., koja su u 100% vlasništvu Općine Medulin, donosio odluke da se za revizora navedenih društava izabere trgovačko društvo CONSULTUM KOMPARIĆ d.o.o., u kojem je od 2013.g. zaposlena njegova sestra. Dužnosnik je dakle u svojstvu Skupštine društava, kao predstavnik osnivača, Općine Medulin, donosio Odluke o izboru revizora predmetnih društava, na temelju kojih su potom Uprave tih društava s trgovačkim društvom CONSULTUM KOMPARIĆ d.o.o. sklapale Ugovore o reviziji financijskih izvještaja i to za 2014.g., 2015.g. i 2016.g. Povjerenstvo je također utvrdilo kako su navedene Odluke Skupština, odnosno dužnosnika, donesene po prijedlozima Nadzornih odbora tih društava.

Dužnosnik dakle nije utjecao na izbor revizora, već su predmetne odluke donesene sukladno prijedlozima Nadzornih odbora, što u svom očitovanju iznosi i sam dužnosnik. Isto tako utvrđeno je i da poslovni odnosi trgovačkog društva Albanež d.o.o. i Consultum Comparić d.o.o. traju od prije nego što je Goran Buić stupio na dužnost. Međutim, ne može se prihvatiti stajalište dužnosnika izneseno u očitovanju da bi donošenje odluka o izboru revizora predstavljalo tek puki čin deklaracije prethodno predložene odluke Nadzornog odbora, odnosno da je donošenje predmetnih odluka obična formalnost. Naime, dužnosnik je kod donošenja odluka predstavljao Skupštinu Društava te djelovao kao predstavnik osnivača predmetnih trgovačkih društava. Uostalom, predložene Odluke dužnosnik je mogao i odbiti, odnosno bio bi ih dužan odbiti da su, primjerice, bile na štetu samih Društava.

Isto tako, dužnosnik je prilikom donošenja predmetnih Odluka bio dužan voditi računa ne samo u interesima tih trgovačkih društava, u smislu potrebe revizora, već i na vlastito postupanje sukladno odredbama ZSSI-a, budući da je navedene Odluke dužnosnik donosio u obnašanju dužnosti općinskog načelnika Općine Medulin, odnosno kao predstavnik Općine Medulin u Skupštinama društava MED EKO SERVIS d.o.o. i ALBANEŽ d.o.o. U tom smislu dužnosnik je bio dužan voditi računa o činjenici da je u trgovačkom društvu Consultum Komparić d.o.o., o čijem stupanju u poslovni odnos s trgovačkim društvima u 100% vlasništvu Općine Medulin dužnosnik odlučuje, zaposlena njegova sestra, kao povezana osoba u smislu ZSSI-a.

Stoga je pri donošenju predmetnih Odluka dužnosnik trebao biti svjestan kako može doći do percepcije javnosti da dužnosnik iste donosi zbog osobne povezanosti sa sestrom, odnosno zbog promicanja interesa s njim povezane osobe. Dužnosnik je tako trebao predvidjeti negativnu percepciju povezanu s donošenjem istih te postupiti u smislu da zatraži mišljenje Povjerenstva iz članka 6. ZSSI-a, a mogao se i izuzeti od postupanja i donošenja navedenih odluka i za isto opunomoćiti treću osobu (zamjenika).

Slijedom navedenog, Povjerenstvo utvrđuje kako dužnosnik Goran Buić nije poduzeo sve radnje u svrhu očuvanja vjerodostojnosti i povjerenje građana u tijela javne vlasti odlučujući o izboru revizora trgovačkih društava MED EKO SERVIS d.o.o. i ALBANEŽ d.o.o. za 2014.g., 2015.g. i 2016.g. te je odlučilo kao u izreci ove Odluke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu načela obnašanja javnih dužnosti propisanih člankom 5. ZSSI-a, navedeni Zakon nije propisao mogućnost izricanja sankcije.

Slijedom svega navedenog, odlučeno je kao u izreci ove Odluke.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Goran Buić, elektroničkom dostavom
2. Objava na internetskoj stranici Povjerenstva
3. Pismohrana